พิษน้ำท่วมตามหลอนประกันภัย
กรุงเทพฯกำไรหาย402ล้าน เร่ขายทรัพย์สินทำรายได้เพิ่ม
13 ส.ค. 2555

กรุงเทพฯกำไรหาย402ล้าน เร่ขายทรัพย์สินทำรายได้เพิ่ม
บริษัทประกันยังได้รับผลจากน้ำท่วม กรุงเทพฯ ขายทรัพย์สินทำกำไรชดเชย แก้เกมที่ยังขาดทุนจากรับประกัน
นายวรวิทย์ โรจน์รพีธาดา กรรมการและเลขานุการ บริษัท กรุงเทพประกันภัย เปิดเผยว่า ไตรมาส 2 ที่ผ่านมา มีกำไร 185 ล้านบาท ลดลง 68% หรือ 402 ล้านบาท เทียบกับงวดเดียวกันของปีก่อนที่กำไร 587 ล้านบาท และงวด 6 เดือนที่ผ่านมากำไร 272 ล้านบาท ลดลงเมื่อเทียบกับงวดเดียวกันของปีก่อนที่กำไร 950 ล้านบาท
ทั้งนี้ เนื่องจากยังขาดทุนจากการรับประกัน 881 ล้านบาท ซึ่งลดลง 1,208 ล้านบาท หรือ 368% เมื่อเทียบกับงวดเดียวกันของปีก่อนที่มีกำไร 327 ล้านบาท โดยเป็นผลมาจากค่าสินไหมทดแทนที่เพิ่มขึ้นจากน้ำท่วมใหญ่ปลายปี 2554
อย่างไรก็ตาม บริษัทได้มีกำไรจากการขายหลักทรัพย์และสินทรัพย์ 759 ล้านบาท เพิ่มขึ้น 682 ล้านบาท หรือ 877% เมื่อเทียบกับงวดเดียวกันของปีก่อนที่กำไร 77 ล้านบาท และจ่ายภาษีลดลง 98% หรือ 130 ล้านบาท
นอกจากนี้ คณะกรรมการบริษัทยังมีมติให้นำกำไรสะสมที่มีอยู่มาจ่ายปันผลระหว่างกาลเป็นเงินสดในอัตราหุ้นละ 2.75 บาท ให้กับผู้ถือหุ้นอีกด้วย
นางนวลพรรณ ล่ำซำ กรรมการผู้จัดการบริษัท เมืองไทยประกันภัย กล่าวว่า ส่วนบริษัทไตรมาส 2 ที่ผ่านมามีกำไร 55 ล้านบาท ลดลงเมื่อเทียบกับงวดเดียวกันของปีก่อนที่กำไร 92 ล้านบาท แต่หากเป็นงวดครึ่งปี บริษัทขาดทุนถึง 631 ล้านบาท ลดลง 879 ล้านบาท เมื่อเทียบกับงวดเดียวกันของปีก่อนที่กำไร 248 ล้านบาท
ทั้งนี้ ผลขาดทุนที่มากเกิดจากเหตุการณ์น้ำท่วมใหญ่ซึ่งยังคงรายงานความเสียหายมายังบริษัทอย่างต่อเนื่อง ทั้งจากการรับประกันภัยตรงและการประกันภัยต่อตลอดเวลา 6 เดือนที่ผ่านมา ทำให้ค่าใช้จ่ายในการรับประกันภัยเพิ่มขึ้นมากถึง 106% หรือ 1,506 ล้านบาท เทียบกับงวดเดียวกันของปีก่อน ที่ผลขาดทุนจากน้ำท่วมรวมอยู่ในค่าใช้จ่ายรับประกันภัย 1,039 ล้านบาท เพิ่มขึ้นจากสินไหมของงานประกันภัยต่อ ภายใต้สัญญาประกันภัยต่อตามสัญญาและสัญญาประกันภัยต่อเฉพาะราย
อย่างไรก็ตาม บริษัทยังมีการเติบโตอย่างต่อเนื่อง โดยเบี้ยประกันรับทำได้ 514 ล้านบาท หรือ 26% ของรายได้โดยรวมจากเบี้ยประกันภัย โดยมีเบี้ยประกันที่ถือเป็นรายได้ 212 ล้านบาท และได้ค่าบำเหน็จเพิ่มขึ้น 57 ล้านบาท
นายฑิฆัมพร พงษ์สวัสดิ์ กรรมการผู้ช่วยกรรมการผู้จัดการ บริษัท ไทยประกันภัย กล่าวว่า ไตรมาส 2 ที่ผ่านมามีกำไร 16 ล้านบาท เพิ่มขึ้น 1 ล้านบาท โดยมีเบี้ยประกันภัยรับ 388 ล้านบาท แต่หากเป็นงวด 6 เดือนแล้ว ยังขาดทุน 14 ล้านบาท เมื่อเทียบกับงวดเดียวกันของปีก่อนที่มีกำไร 28 ล้านบาท ซึ่งเป็นผลกระทบจากสัญญารับประกันภัยต่อจากช่วงเหตุการณ์น้ำท่วมใหญ่ปีที่ผ่านมา 25 ล้านบาท